Hoe ŉ lener besluit om aan jou krediet te gee - Jou Geld | Solidariteit WêreldJou Geld | Solidariteit Wêreld
Tuis › 2016-begroting › Hoe ŉ lener besluit om aan jou krediet te gee
Hoe ŉ lener besluit om aan jou krediet te gee
Elke krediteur het sy eie definisie van wat as “goeie” teenoor “slegte” krediet beskou word. Met meer leners wat tans kredietstandaarde styf hou, moet jy alles in jou vermoë doen om te verseker jou kredietstand is op en top.
Onthou, krediettellings is nie permanent nie. As joune swak is, sal ŉ bietjie werk ver gaan om dit op die langtermyn te verbeter. Krediettellings gee leners ŉ vinnige en objektiewe meting van jou kredietrisiko. Voordat die tellingmetode gebruik is, kon die proses om krediet toe te staan stadig, onkonsekwent en redelik bevooroordeeld wees. Krediettellings het baie verbeterings in die kredietproses teweeggebring.
Met krediettelling kan leners alleenlik op die feite fokus wat met die kredietrisiko verband hou, in plaas van hulle persoonlike gevoelens. Faktore soos jou geslag, ras, godsdiens, nasionaliteit en huwelikstaat word nie met krediettelling oorweeg nie. As jy in die verlede ŉ swak kredietprestasie gehad het, moenie dat dit vir ewig by jou spook nie. Vorige kredietprobleme vervaag met verloop van tyd, solank goeie betaalpatrone op jou kredietverslag aangedui word.
So kan jy altyd dinge omdraai en verbeter. Daarbenewens gebruik leners krediettelling om meer lenings goed te keur, want krediettelling gee hulle meer korrekte inligting waarmee kredietbesluite geneem kan word. Dit laat leners toe om individue te identifiseer wat skynbaar in die toekoms beter sal presteer, al toon hulle kredietverslag vorige probleme. Selfs persone wie se tellings laer is as ŉ lener se afsnypunt vir ‘outomatiese goedkeuring” word deur tellings bevoordeel.
Baie leners bied ŉ keuse van kredietprodukte aan, geskoei op verskillende risikovlakke. Die meeste het hulle eie riglyne, so as een lener jou afkeur, mag ŉ ander jou lening goedkeur. Die gebruik van krediettellings gee leners die vertroue om krediet aan meer mense te voorsien, aangesien hulle ŉ beter begrip het van die risiko wat hulle loop. Terwyl tellings meer belangrik vir huiskopers en ander leners mag wees, mag jy jouself in ŉ situasie bevind waar jy krediet benodig – om voordeel te trek uit ŉ onverwagte finansiële geleentheid, of om ŉ noodgeval te hanteer.
Dit is nie net leners wat na jou kredietgeskiedenis kyk om besluite te neem nie. Sommige werkgewers, versekeraars, en selfs verhuurders van eiendom mag na kredietverslae verwys wanneer hulle besluit of ŉ applikant kwalifiseer. Om te weet waar jy staan laat jou toe om ŉ plan van aksie te formuleer om jou kredietrekord te verbeter. Verbruikers met ŉ goeie kredietgeskiedenis het baie meer opsies beskikbaar om hulle finansiële doelwitte te bereik.
Bron: Trans Union